钦定古今图书集成/明伦汇编/家范典/第076卷 > 袁氏世范 > 《犹子蔚适越诫》刘禹锡
## 钦定古今图书集成/明伦汇编/家范典/第076卷 > 袁氏世范 > 《犹子蔚适越诫》刘禹锡

犹子蔚晨跪于席端曰：“臣幼承叔父训，始勾萌至于
扶疏。前日不自意有司以名污《贤能书》，又不自意被
丞府召为从事，重兢累愧，惧贻叔父羞。今当行乞辞
以为戒。”余曰：“若知彝器乎？始乎斲轮因人，规矩中度，
外枵然而有容者，理腻质坚，后加密石焉。风戾日晞，
不剖不声，然后青黄之鸟兽之饰乎？瑶金贵在清庙，
其用也羃以养洁，其藏也椟以养光。”苟措非其所，一
有毫发之伤，儡然与破甑为伍矣。汝之始成人，犹器
之作朴。是宜力学为砻斲，亲贤为青黄，睦僚友为瑶
金，忠所奉，为清庙，尽敬以为羃，慎微以为椟，去怠以
护伤，在勤而行之耳。设有人思披重霄而挹颢气，病
无阶而升；有力者揭层梯而倚泰山，然而一举足而
一高，非独揭梯者所能也。凡大位未尝旷，故世多贵
人，唯天爵并者，乃可伟耳。夫伟人之一顾逾乎华章，
而一非亦惨乎黥刖。行矣，慎诸！吾见垂天之云在尔
肩掖间矣。昔吾友柳仪曹尝谓吾：“文隽而膏味无穷，
而炙愈出也。迟汝到丞相府居一二日，袖吾文入谒，
以取质焉。”丞相，吾友“也。汝事所从，如事诸父。借有不
如意，推起敬之心以奉焉，无忽。”